డేవిడ్ అటెన్బరో సమర్పణ
భూమి మీద ఇప్పటివరకూ జీవించిన జీవరాశులలో ఖచ్చితంగా అత్యంత ప్రత్యేకమైనదీ,
అత్యంత ప్రముఖమైనదీ, డైనోసార్.
టైరనోసారస్ రెక్స్.
ఈ జంతువు మన అందరిలోనూ ఒక ఊహను ప్రేరేపించగలదు.
ఇది ఏ రకమైన జంతువు?
అది ఎలా ఉండేది? ఎలా జీవించేది?
ఇప్పుడు, శాస్త్రీయ పరిశోధనలు ఈ ప్రశ్నలకు సమాధానాలు అందిస్తున్నాయి.
అవి కేవలం టి. రెక్స్ కి సంబంధించి మాత్రమే కాదు,
దానితో పాటు జీవించిన ఇతర జీవరాశుల గురించి కూడా తెలియజేస్తున్నాయి.
వాటిని సజీవంగా దర్శించడానికి ఆధునికమైన ఇమేజింగ్ టెక్నాలజీ ఉపయోగపడుతోంది.
భూగ్రహం, 66 మిలియన్ సంవత్సరాల క్రితం.
ఆకాశం అంతా భారీ పక్షులతో నిండిపోయింది.
సముద్రాలలో, రాక్షస సరీసృపాలు అగాథాల అంచుల వరకూ పహారా కాస్తున్నాయి.
ఇక భూమి మీద, అన్ని జాతుల డైనోసార్లు,
మనుగడ సాగించడానికి పోరాటం చేస్తున్నాయి.
డైనోసార్లు రాజ్యం ఏలిన ఈ ప్రపంచం గురించి మనకి ఇప్పుడు చాలా విషయాలు తెలుసు.
ఇది వాటి గురించిన కథ.
మంచు ప్రపంచాలు
భూగ్రహం ఉత్తరపు అంచుల్లోనూ, దక్షిణపు అంచుల్లోనూ
జీవితం అత్యంత కఠినంగా ఉంటుంది.
అయితే, ఈ ధ్రువ ప్రాంతాలను డైనోసార్స్ స్థావరాలుగా మార్చుకోగలిగాయి.
అమెరికా ఉత్తరపు అంచుల్లో, ఈ చిన్న వేట జంతువు, డ్రోమియోసార్,
సుమారు మూడు నెలల పాటు పూర్తి చీకటి రోజులను తట్టుకోగలిగింది.
అయితే ఇప్పుడు ఎట్టకేలకు వసంతం రానే వచ్చింది.
ఈ జంతువు శరీరం ఈకలతో కప్పి ఉంటుంది,
అందువల్ల ఇది తన శరీరానికి తగినంత ఉష్ణోగ్రతని అందించుకోగలుగుతుంది
ఇంకా వీలైనంత వరకూ ఆ వేడిని కాపాడుకోవలసి ఉంటుంది.
ఈ శీతల అక్షాంశాలలో అన్ని జాతుల డైనోసార్స్ కి ఇదే పెద్ద సవాలు.
డ్రోమియోసార్ మంచు ఉపరితలం మీద వేగంగా కదులుతూ,
గతంలో తనకు ఆహారం లభించిన ప్రదేశాలలో మళ్లీ తనిఖీలు చేస్తుంది.
ఈ మంచు ప్రపంచంలో, ఏ అవకాశమూ విస్మరించేంత చిన్నది కాదు
కోరుకున్నది దక్కించుకోవాలంటే, సాధారణంగా, మనకు మంచి సమయస్ఫూర్తి...
అవసరం.
భూమి చరిత్రలో మనం చర్చించుకునే కాలమానంలో,
ధ్రువ ప్రాంతాలు ఇప్పటికంటే వెచ్చగా ఉండేవి,
అయితే, ఈ ప్రదేశాలలో రుతువుల మార్పులు మాత్రం విపరీతంగా ఉండేవి.
దాదాపు మూడు నెలల తరువాత సూర్యుడు మొదటిసారి ఇక్కడ ఉదయించినప్పుడు,
పగటి వేళ వీలైనంత వరకూ ఆహారాన్ని సంపాదించుకోవడానికి ప్రతి జంతువు సంసిద్ధంగా ఉండాలి
అలాగే రాబోయే వెచ్చని రోజుల కోసం కూడా వేటకు తయారవ్వాలి.
ఈ చిన్ని డ్రోమియోసార్స్ గనుక పెద్ద జంతువులను వేటాడాలంటే,
అవి కలసికట్టుగా ప్రయత్నించక తప్పదు.
వాటికి ఈ రుతువులో తొలి అవకాశం ఇదిగో ఇలా వస్తోంది.
హెడ్రోసార్స్ గుంపు.
ప్రతి సంవత్సరం ఈ బాతు ముక్కు డైనోసార్స్ ఈ ప్రాంతం గుండా ప్రయాణిస్తాయి.
వసంత రుతువులో వచ్చే తాజా పచ్చదనం కోసం అన్వేషిస్తూ తిరిగే సంచారజాతి జంతువులు ఇవి.
అవి భారీ జంతువులు.
కలసికట్టుగా ప్రయత్నిస్తే తప్ప డ్రోమియోసార్స్ కి వేటాడే అవకాశం ఉండదు.
ఇక్కడ ఒక నది ప్రవహిస్తోంది, దీనిని ఈ గుంపు దాటవలసి ఉంది.
వీటిలో కొన్ని జంతువులు నదిని ఎప్పటికీ దాటలేవని డ్రోమియోసార్స్ కి తెలుసు.
చలికాలం తన పట్టు వదిలిపెట్టడంతో, మంచు కరిగిన నీరు గొప్ప వేగంతో ప్రవహిస్తోంది.
ఈ లోతయిన, వేగంగా ప్రవహించే నదిని ఈ జంతువుల గుంపు దాటాలి.
ఈ బృందం సారథులు తమ గుంపు క్షేమంగా నదిని దాటడానికి మంచి చోటుని ఎంపిక చేస్తున్నారు.
మిగతా జంతువులు జాగ్రత్తగా వాటిని అనుసరిస్తున్నాయి.
పసికూనలు తమ తల్లిదండ్రులకు చేరువగా నడుస్తున్నాయి.
ఇక్కడ ఒక్క తప్పటడుగు పడిందో వాటి ప్రాణాలకే ప్రమాదం కావచ్చు.
తమ వంతు కోసం వేచి ఉన్న పెద్ద జంతువుల్లో క్రమంగా అసహనం పెరుగుతోంది.
ఈ కురచ ప్రదేశమే డ్రోమియోసార్స్ కి ఒక అవకాశాన్ని అందిస్తుంది.
డ్రోమియోసార్స్ లక్ష్యం పసికూనలే.
ఈ గుంపులో ఒక్కసారిగా భయాందోళనలు ఏర్పడుతున్నాయి.
ఒక క్రమపద్ధతిలో నదిని దాటవలసి ఉండగా అది ఒక్కసారిగా గందరగోళంగా మారిపోయింది.
తల్లిదండ్రులు ఇంకా వాటి పిల్లలు వేరు పడ్డారు.
అదృష్టవశాత్తూ తప్పించుకుంది.
ఈ గుంపు మళ్లీ ఒకటిగా గుమిగూడి తమ ప్రయాణాన్ని కొనసాగిస్తోంది.
డ్రోమియోసార్స్ తమకు వచ్చిన అవకాశాన్ని జారవిడుచుకున్నాయి...
కానీ అవి చేయవలసిన పనిని ఆ నది చేసిపెట్టింది.
నది దాటే సమయంలో ఎప్పుడూ కొన్ని మరణాలు సంభవిస్తాయి.
అది ఆ జంతువులకు విందు. ఈ వేట జంతువులు ఈ శీతాకాలం అంతా వేటాడినా కూడా దొరకనంత ఆహారం.
ఈ మంచు ప్రపంచంలో, రుతువులు అందించే అవకాశాలు తాత్కాలికమైనవి.
వసంతం కొద్దికాలమే ఉంటుంది, ఆ తరువాత వేసవి కాలం త్వరగా ముగిసిపోతుంది.
శీతాకాలపు సవాళ్లు మళ్లీ వచ్చేలోగా ఇక్కడి జంతువులు చాలా చేయవలసి ఉంటుంది.
దిగువ ప్రాంతంలో, నదులు విశాలమై క్రమంగా నిదానిస్తాయి,
అవి టన్నుల కొద్దీ ఇసుకను అక్కడికి తరలిస్తాయి,
దానితో కొన్ని ద్వీపాల సమాహారం పైకి తేలుతుంది.
ఈ అవకాశాన్ని కొన్ని జంతువులు ఇప్పటికే సద్వినియోగం చేసుకుని
వసంత వేడుకలకు హాజరవ్వడానికి సిద్ధమయ్యాయి.
వసంతం, ఎట్టకేలకు, నిజంగా రానే వచ్చింది.
డజన్ల కొద్దీ మగ ఓర్నిథోమైమస్ జంతువులు
ఆ సంవత్సరపు అతి ముఖ్యమైన ఘటనకు సమాయత్తం అవుతున్నాయి.
ఈ విచిత్రమైన నిప్పుకోడిలా కనిపించే డైనోసార్స్ గూళ్లు కట్టుకునే ప్రక్రియలో భాగంగా
సురక్షితమైన ప్రదేశాలను ఎంచుకుని చిన్న చిన్న గోతులు తవ్వుతుంటాయి.
ఆడ ఓర్నిథోమైమస్ అక్కడికి వచ్చాక,
వాటిల్లో ఎవరు బాగా మంచి గూడు కట్టారో వారిని తన జోడీగా ఎంచుకుంటుంది.
ఆలస్యంగా వచ్చిన మగ జంతువులకు ఆ ప్రదేశంలో ఖాళీ దొరకదు.
అంతో ఇంతో ఖాళీ ప్రదేశం ఆ ద్వీపం అంచున మాత్రమే దొరుకుతుంది.
ఖాళీ ప్రదేశం దొరకడం అనేది గూడు కట్టడానికి ప్రారంభ దశ మాత్రమే.
ఆడ జంతువులు గుడ్లు పెట్టినప్పుడు,
ఆ గూళ్లలో మెత్తని గడ్డి ఇంకా ఆకులు పరిచి గుడ్లను వెచ్చగా ఉంచాలి.
గూడు కట్టడానికి తగిన సామగ్రి దొరకడం అంత తేలికైన పని కాదు...
అందుకే కొన్ని ఓర్నిథోమైమస్ జంతువులు దొంగతనానికి సిద్ధం అవుతాయి.
ఆలస్యంగా రావడంలో ఉన్న సదవకాశం ఏమిటంటే
కొన్ని మగ జంతువులు అప్పటికే కష్టపడి చక్కని గూళ్లు కట్టుకుని ఉంటాయి.
ఎటువంటి కాపలా లేని గూడు ఆ దొంగ జంతువు దృష్టిని ఆకర్షిస్తుంది.
ఇటువంటి వలస స్థావరాలలో, దొంగతనం అనేది చాలా మామూలు విషయం
ఎందుకంటే ఒకసారో మరో సందర్భంలోనో గూడుకు ఉపయోగించిన సామగ్రి,
ఆ ద్వీపంలో ఏదో ఒక గూడులోకి దొంగతనంగా చేరిపోతుంటుంది.
కానీ ఇక్కడ దొంగతనం కూడా ప్రమాదకరమైనదే.
దొంగ దొరికిపోయింది.
హెడ్రోసార్స్ జంట ఒకటి ఆ చుట్టుపక్కల తిరుగుతోంది.
అవి ఆకుల్ని తినేస్తాయి.
కాబట్టి, ఈ మగ జంతువులు తమ ఆస్తుల్ని రక్షించుకోవడానికి పోరాడాలి.
గూడు కట్టుకునే నైపుణ్యం రావాలంటే అందుకు కొన్ని సంవత్సరాలు పట్టవచ్చు.
కానీ గెలుపు దక్కాలంటే అనుభవం ఒక్కటే సరిపోదు.
రద్దీ స్థావరంలో, ఎవరో ఒకరు బలి కాక తప్పదు.
ఓర్నిథోమైమస్ జంతువులకు, ఈ నదీ ద్వీపాలు అభయారణ్యంలా ఉపయోగపడి
గుడ్లు పెట్టడానికి ఇంకా అవి పొదిగిన తరువాత బయటకొచ్చే పిల్లలు క్షేమంగా ఉండటానికీ తోడ్పడతాయి.
మరింత ఉత్తర దిక్కులో, ఉష్ణోగ్రతలు తగ్గిపోయి పరిస్థితులు కఠినంగా మారుతున్నాయి.
నెత్తిన శిఖరం గల భారీ హెడ్రోసార్స్ ఒక నిర్దిష్టమైన చోట చక్కని అవకాశాన్ని పసిగట్టి
ఆ దిశగా ప్రయాణమయ్యాయి.
ఆ ప్రదేశం వాటికి ఒక ప్రత్యేకమైనది అందిస్తుంది.
ఈ డైనోసార్స్ కి ఉండే పొడవైన మెడలు ప్రత్యేకంగా సొగసుగా ఉండటం వల్ల
వాటికి ఆ పేరు వచ్చింది.
ఒలొరోటైటన్, "భారీ హంస."
వాటి నెత్తి మీద కొప్పు మాదిరిగా ఉండే శిఖరాలు డొల్లగా ఉండి అవి చేసే శబ్దాలను పెద్దగా చేస్తాయి.
ప్రపంచంలోనే అతి పెద్ద అగ్నిపర్వత శ్రేణులలో ఒక దాని వైపు ఈ జంతువులు సాగుతున్నాయి,
అది ప్రమాదకరమైన ఇంకా ప్రాణాంతకమైన ప్రదేశం.
కానీ ఇక్కడికి ఒలొరోటైటన్స్ ప్రతి సంవత్సరం తిరిగి వస్తూనే ఉంటాయి...
ఎందుకంటే అగ్నిపర్వతాలు ఆ నేలను ఎప్పుడూ వేడిగా ఉండేలా చేస్తాయి.
కాబట్టి, అవి ఇక్కడ గుడ్లు పెడతాయి.
ఈ వెచ్చని అగ్నిపర్వతపు మట్టి వాటి గుడ్లకు ఇంక్యుబేటర్ లా పని చేస్తుంది.
ఈ గుంపు ఇక్కడికి చేరుకున్న కొద్ది వారాలకు, ఆ గుడ్లు పొదుగుతాయి.
హెడ్రోసార్స్ తమ పిల్లలను ఎంతో జాగ్రత్తగా చూసుకుంటాయి.
తమ పిల్లలు తినడానికి ఈ హెడ్రోసార్స్ నోటి నిండా ఆకులు కరుచుకుని తెస్తాయి.
ప్రతి గూడులో సుమారు ఇరవైకి పైగా పసికూనలు ఉంటాయి.
ఇక్కడ తక్కువ సమయం ఉండే వేసవి కాలంలో ఈ పిల్లలు పుట్టుకొచ్చాయి.
దాదాపు కొద్ది వారాల పాటు సూర్యుడు అస్తమించని ఆ ప్రదేశంలో
గుర్రపుతోక మొక్కలు వేగంగా పెరిగి
ఆ మొత్తం గుంపుకు సమృద్ధిగా ఆహారాన్ని అందించగలుగుతాయి.
పచ్చ గడ్డి కన్నా ఈ మొక్కల్లో పోషక విలువలు ఎక్కువ ఉంటాయి.
సుదీర్ఘమైన వేసవి రోజులలో హెడ్రోసార్ పసికూనలు త్వరగా పెరిగి పెద్దవుతాయి.
మొదటి ఏడాదికే అవి పెద్ద జంతువులలో సగం వరకూ పెరగగలవు.
ఇప్పుడు మాత్రం, ఈ అగ్నిపర్వత చిత్తడి నేలలు
ఈ భూగ్రహం మీద అత్యంత ఎక్కువ ఉత్పాదన అందించే ప్రదేశాలు.
భూమి ఉపరితలంలోనూ, నీటి అడుగున కూడా...
సమృద్ధిగా ఆహారం అందించే ప్రదేశం ఇది.
కానీ ఈ ఉత్పాదకతే హెడ్రోసార్స్ కి సమస్యలు కూడా సృష్టించగలదు.
వెచ్చని, లోతు లేని నీటి కొలనులు
దోమలకు చక్కని సంతానోత్పత్తి ప్రదేశాలు.
ప్రతి సంవత్సం, ఈ స్వర్గధామం ప్రత్యక్ష నరకంగా మారిపోతుంటుంది.
హెడ్రోసార్స్ ఆశ్చర్యకరంగా పల్చని చర్మం కలిగి ఉంటాయి,
అందువల్ల, రక్తం పీల్చే దోమల నుంచి వాటికి రక్షణ కరవవుతుంది.
నిరంతరం దోమలు చిరాకు పెడుతుండటంతో ఆహారం తినడం కష్టమవుతుంది,
ఫలితంగా అవి తీవ్రంగా బలహీనపడిపోతాయి.
పసికూనల ప్రాణానికే ప్రమాదం కలిగే స్థాయిలో రక్తాన్ని కోల్పోవచ్చు.
ఈ దోమల దాడి నుండి తప్పించుకునేందుకు ఈ గుంపు తరలిపోవలసి వస్తుంది.
పసికూనలు గనుక వాటితో పాటు రాలేకపోతే, తల్లులు వాటిని విడిచి పెట్టేస్తాయి.
అవి ఎత్తయిన ప్రాంతాలకు వెళుతున్న కొద్దీ, బలమైన గాలులు కొంత ఉపశమనాన్ని అందిస్తాయి.
కానీ అంతదూరం నడిచి వెళ్లగలిగే జంతువులకు మాత్రమే ఆ సౌకర్యం లభిస్తుంది.
హెడ్రోసార్ పిల్లలు వందల్లో పుడితే, తొలి ఏడాదిలో పదిలో ఒక్కటి మాత్రమే జీవించగలుగుతుంది.
కానీ అలా బతకగలిగిన పసికూనలు పెరిగి పెద్దవడానికి మంచి అవకాశాలు ఉంటాయి.
ఈ అగ్నిపర్వత ప్రాంతంలో గుడ్లు పెట్టడం ద్వారా,
తల్లిదండ్రులైన జంతువులు తమ పిల్లలకు జీవితపు మంచి శుభారంభాన్ని ఇస్తాయి.
ధ్రువ ప్రాంతాలలో తక్కువగానూ, వెచ్చగానూ ఉండే వేసవి ఎంతో ఆహారాన్ని అందించినా,
ఆ కాలం ఎన్నో కష్టాలను కూడా తెస్తుంది.
వెచ్చని గాలులు ఆకాశంలోకి చేరుకుని విద్యుత్ శక్తిగా మారతాయి.
ఫలితంగా తరచుగా ఉరుములు, మెరుపులతో కూడిన బీభత్సమైన తుపానులు ఏర్పడతాయి.
ఉత్తర అమెరికాలో,
నిరంతరం సూర్య కిరణాలు ప్రసరించడం వల్ల ఏపుగా పెరిగిన పచ్చని చెట్లు
ఇప్పుడు మండే కట్టెలుగా మారిపోతున్నాయి.
ఈ మంటలకు చాలా జంతువులు పారిపోతున్నాయి.
కానీ కొన్ని జంతువులకు మాత్రం, ఈ ఘోర అగ్నిప్రమాదం కొత్త అవకాశాలను అందిస్తోంది.
ఈ ఆరు అడుగుల డైనోసార్, ట్రూడాంటిడ్,
థెరోపాడ్ జాతికి చెందిన చిన్న జంతువులలో ఒకటి.
పొగ కమ్మి అంతా చీకటిగా ఉన్నా కూడా దాని పెద్ద కళ్లు, మంచి దృష్టిని ఇస్తాయి.
దాని పరిమాణానికి, దానికి ఉన్న మెదడు ఈ భూమి మీద ఏ జీవరాశి మెదడు కన్నా పెద్దది.
ఆర్కిటిక్ ఖండంలోనే అత్యంత తెలివైన, పరిస్థితులకు అనుకూలంగా మారిపోగల, విజయవంతమైన వేట జంతువు ఇదే.
ఈ మంటల అంచున,
తప్పించుకోవడానికి ప్రయత్నించే జంతువులను వేటాడటానికి ట్రూడాంటిడ్స్ సిద్ధమవుతాయి.
మంటలు ఎంతగా వ్యాపిస్తే అన్ని అవకాశాలను
అత్యంత తెలివైన ఈ ఆర్కిటిక్ వేట జంతువు అంది పుచ్చుకుంటుంది.
విజయం.
తక్కువ సమయపు వేసవి కాలం పూర్తి కాగానే,
వేసవి మంటలను తట్టుకుని నిలిచిన అడవులు ఇప్పుడు రంగులు మార్చుకుంటాయి.
మళ్లీ చీకటి రోజులు ప్రారంభం కావడానికి ముందు ఇదే శరత్కాలపు చివరి విరబూత.
అంటార్కిటిక్ ధ్రువ ప్రాంతంలో, వేసవి కాలంలో కూడా
అత్యంత ఎత్తయిన పర్వతాలు మంచుతో కప్పబడి ఉంటాయి.
ఇక ఇప్పుడు, ఉష్ణోగ్రతలు తగ్గుముఖం పట్టి పగటి నిడివి తగ్గిపోవడంతో,
ధ్రువ శీతాకాలం ఈ ప్రాంతాన్నంతా మరోమారు ఆవరిస్తోంది.
జంతువులు ఇక ఇప్పుడు శీతాకాలం పునరాగమనానికి సిద్ధపడాలి.
దక్షిణ అర్ధగోళానికి తన సొంతమైన డైనోసార్స్ జాతులు ఉన్నాయి.
యుక్తవయస్సులో ఉన్న ఈ మూడూ ఆకులు భుజించే అంటార్క్టోపెల్టా జంతువులు.
ప్రపంచంలోనే అత్యంత పదునైన ఆయుధాలు కలిగిన జంతువులలో ఇది కూడా ఒకటి.
అయినప్పటికీ, ఈ యువ జంతువులు కలసి ఉంటేనే క్షేమంగా మనుగడ సాగిస్తాయి.
భూగోళపు దక్షిణ భాగంలో ఈ సుదూర ప్రదేశంలో,
ఆ జంతువులు తినే మొక్కలు నెలల తరబడి ఎదగకుండా ఉంటాయి.
శీతాకాలం దగ్గర పడుతున్న కొద్దీ, ఈ యువ జంతువులు ఎక్కువ సమయం విశ్రాంతి తీసుకుంటాయి.
ఒకే చోట కలిసి ఉండటం వల్ల శరీరంలో వేడి తక్కువ ఖర్చయి, దరిమిలా, శక్తి ఆదా అవుతుంది.
వాటి శక్తిమంతమైన అవయవాలతో, అవి శీతాకాలపు గుహను మరింత పెద్దది చేయగలవు.
కానీ అవి తిరిగి వచ్చే ప్రతీసారీ, మరింత పెద్దగా పెరిగి ఉంటాయి.
వాటి స్థావరం కొద్దిగా చిన్నది అయినట్లు అనిపిస్తుంది,
దానితో వాటి మధ్య ఉండే సోదర బంధం క్రమంగా తగ్గుముఖం పట్టడం మొదలవుతోంది.
ఎదిగే ప్రతి జంతువుకీ, ఇది చాలా ఆపత్కాలం.
అవి వేరు పడి, తమ సొంత సరిహద్దులు ఏర్పాటు చేసుకునే దిశగా
తొలి అడుగులు వేయడానికీ సమయం ఆసన్నమయింది.
హెడ్రోసార్స్ గుంపులు మళ్లీ ప్రయాణం ప్రారంభించాయి.
ఇక్కడ తినడానికి ఆహారం సరిపడా లేక, వృక్ష సంపద మీద ఆధారపడి జీవించే
ఈ భారీ జంతువులు ఇతర వేడి ప్రదేశాలలో ఆహారం కోసం వెతుక్కుంటూ బయలుదేరాయి...
ధ్రువ శీతాకాలపు గడ్డ కట్టే చలికి మిగతా జంతువులు బలి కాబోతున్నాయి.
తమకు అనుకూలమైన భూభాగం కోసం అన్వేషిస్తూ
ఈ జంతువులు తాము పుట్టి పెరిగిన ప్రదేశాలను వదిలి సుదూర ప్రాంతాలకు తరలి వెళతాయి.
ఆ అన్వేషించే క్రమంలో చాలా జంతువులు ప్రాణాలు కోల్పోతాయి.
ఒక మంచి భూభాగం అంటే ఆ జంతువు నివసించడానికి నీడ ఇవ్వాలి.
ఒక గుహ కావచ్చు.
విపరీతమైన చలి ఉండే నెలల్లో కూడా,
గుహలలోని ఉష్ణోగ్రతలలో పెద్దగా మార్పు ఉండదు.
అయితే ఈ గుహ పట్ల ఆకర్షితురాలైన జంతువు ఇది ఒక్కటే కాదు.
ఈ గుహ వెలుగులీనుతోంది.
ఫంగస్ గ్నాట్ లార్వా అనబడు ఈ చిన్న చిన్న మిణుగురులు
కాంతిని వెదజల్లుతూ తమకు ఆహారమైన కీటకాలను ఆకర్షిస్తాయి.
గడ్డ కట్టించే ఈ శీతాకాలపు చలి నుంచి తప్పించుకోవడానికి
అంటార్క్టోపెల్టాకి ఇది చక్కని స్థావరం.
ఈ విచిత్రమైన జీవమున్న నక్షత్రాల కింద ఈ జంతువు సురక్షితంగా ఉంటుంది...
బయట, మంచు కురువడం మొదలవుతుంది.
అతి శీతల మాసాలలో, ఆర్కిటిక్ ఖండం ఉత్తరం అంచున ఉన్న ప్రాంతాలు
మంచుతో కప్పబడి శీతాకాలపు అద్భుతలోకంగా మనోహరంగా మారిపోతాయి.
అన్ని డైనోసార్స్ ఈ నేలను వదిలివెళ్లవు లేదా మరొక చోట ఆశ్రయం పొందవు.
అతి పెద్ద డైనోసార్స్ కు ఈ వాతావరణాన్ని తట్టుకునే శక్తి ఉంటుంది.
ప్యాకిరైనోసార్స్.
రెండు టన్నుల బరువున్న ఈ శాకాహార జంతువులు తలలకు భారీ కవచాలను కలిగి ఉంటాయి.
అవి అడవిలో ఆశ్రయం పొంది,
మంచు కప్పిన చెట్ల చిగుళ్లనూ
కొమ్మల అంచులలో చిక్కుకునే పండ్లనూ తింటూ కాలం గడుపుతుంటాయి.
శరత్కాలంలో జత కూడటం ముగిసినా కూడా,
అంతగా ఆధిపత్యం లేని మగ జంతువులు తమ ప్రతాపం చాటుకోవడానికి తెగబడుతూ ఉంటాయి.
కానీ తమ గుంపునకు ఒక నాయకుడు ఉన్న సంగతిని అవి మర్చిపోయాయి.
ఈ వృద్ధ జంతువు ఇప్పటికీ ఎదురులేని శక్తిగా ఉండటం వల్ల
మిగతా జంతువులు దానితో తలపడటానికి సాహసించవు.
పోరాటాలు చేసే మగ జంతువులకు తినడానికీ లేదా విశ్రాంతికీ సమయం సరిపోదు.
ఇక ఇప్పుడు ఆహార కొరత కూడా ఏర్పడటం వల్ల తమ శక్తిని కూడదీసుకోవడం కష్టం అవుతుంది,
అలాగే వాటి గాయాలు మానడానికి సమయం పడుతుంది.
ఈ పరిస్థితులను మరింత కఠినతరం చేస్తూ...
ఆర్కిటిక్ ఖండపు అత్యంత శక్తిమంతమైన వేట జంతువు నిత్యం షికారు చేస్తూనే ఉంటుంది.
ననూక్సారస్.
ఇది టి. రెక్స్ కి చిన్న బంధువు,
అయినప్పటికీ ప్యాకిరైనోసార్ ని మట్టి కరిపించేంత పెద్ద జంతువే.
ఈ వాతావరణంలో ప్రాచీన శత్రువులైన ఈ రెండు జంతువులు తలపడినప్పుడు,
ఆ యుద్ధం హఠాత్తుగా దాడి చేయడం వల్ల కాకుండా, కేవలం వ్యూహం ద్వారా మాత్రమే పరిష్కారం అవుతుంది.
ఈ చెట్ల మధ్యలో ప్యాకిరైనోసార్స్ గుంపు ఒక్కటిగా నిలవడం కష్టం.
ఈ జంతువులను ఒక్కొక్కటిగా లక్ష్యంగా చేసుకోవచ్చు.
అందుకే భయంతో ఈ గుంపు వ్యూహాత్మకంగా వెనక్కి తగ్గి బహిరంగ ప్రదేశానికి తరలి వెళుతుంది.
ననూక్సార్స్ వాటిని అనుసరిస్తాయి.
ఈ ప్రదేశంలో, ఈ గుంపు యుద్ధానికి సిద్ధమయి
తమ తలలకు ఉన్న కవచాలను, కండలను అడ్డు పెట్టి ఛేదించలేని ఒక గోడలా అవి మారాయి.
మంచు తుఫాను మరింత ముదిరింది.
ఇది ఒక ఇబ్బందికరమైన ప్రతిష్టంభన.
ఈ ఘర్షణలు కొద్ది రోజుల పాటు కొనసాగుతాయి.
ఆ గుంపు ఒక్కటిగా సమష్టిగా ఉన్నంత సేపు అవి క్షేమంగా ఉంటాయి.
కానీ ననూక్సార్స్ అదను కోసం వేచి ఉంటాయి...
మధ్యమధ్యలో శత్రువులు బలహీనంగా ఉన్నారా లేదా అని పరీక్షిస్తాయి.
మంచు తుఫాను ఇప్పుడు ఈ యుద్ధాన్ని కొద్దిసేపు ఆపుతుంది.
కానీ తుఫాను ముగిసిన వెంటనే, యుద్ధం మళ్లీ ప్రారంభమవుతుంది.
సత్తాను చాటాల్సిన ఈ సమయంలో,
చేయవలసిందల్లా ఒక జంతువు వెళ్లి శత్రువు కోటని ఛేదించడమే...
దానితో గుంపులో హఠాత్తుగా కంగారు మొదలవుతుంది.
ఆ గుంపు పారిపోవడానికి ప్రయత్నిస్తుంటే, వేట జంతువులకు అవకాశం ఊరిస్తోంది.
ఈ వేట జంతువులు వెంటాడుతుండగా,
అలసిపోయిన ఒక ప్యాకిరైనోసార్ తమ గుంపును అందుకోలేకపోతోంది.
ఇక చివరికి అది చేయగలిగిందల్లా వెనుకకు తిరిగి తన శత్రువులను ఎదుర్కోవడమే.
ఒక ప్యాకిరైనోసార్ యుద్ధంలో ఓడిపోయింది.
కానీ ఈ యుద్ధం ఈ శీతాకాలం అంతా కొనసాగుతుంది.
ఇక్కడి జంతువులు ఇక కొద్ది నెలల పాటు పూర్తిగా చీకటి రోజులను చవిచూస్తాయి
ఆ తరువాత సూర్యుడు తిరిగి రావడంతో ఈ అసాధారణ జంతువులకు
ఈ మంచు ప్రపంచంలో తిరిగి ఉపశమనం లభిస్తుంది.
తరువాయి భాగంలో,
జిరాఫీ పరిమాణం అంత పెద్ద ఎగిరే పక్షి
చరిత్రపూర్వ యుగపు అడవుల్లో దట్టమైన చెట్ల మధ్య తన ఆహారాన్ని వేటాడుతుంది.
ఈ గ్రహం మీద ఆకుపచ్చని పందిరి కింద
డైనోసార్స్ మెరుపుదాడులు చేస్తాయి, తమ సత్తా ప్రదర్శిస్తాయి ఇంకా భూగర్భాలలో కూడా విహరిస్తాయి.
కథల వెనుక శాస్త్రీయ మర్మాలని తెలుసుకోవడానికి,
మా షో వెబ్ పేజీని చూడండి.
తెలుగు అనువాదం: సతీశ్ కుమార్